«Idol»-Ingrid (16) rørte «Dansken»: Jeg gråt ikke
- Den ene episoden der jeg blir rørt kommer tidlig, så jeg får nok et sippestempel. Men jeg gråt ikke, sier Esben «Dansken» Selvig til VG med et smil. I kveldens «Idol»-sending på TV 2 får seerne ta del i auditionen til Ingrid Skudal (16) fra Gjøvik, som gjør et sterkt inntrykk på dommerne. Spesielt på «Dansken». - Magisk øyeblikk - Vi er alle enige om at det var et magisk øyeblikk. Det skjedde et eller annet da hun kom inn. For meg, uavhengig av hva som skjer i konkurransen, så var det et magisk øyeblikk, sier Gunnar Greve. Selvig forteller at han ikke forventet hva som skulle komme fra den vesle jenta fra Gjøvik. - Det kom inn en liten vever jente som først og fremst skrek «noen må beskytte meg». Så var det bare vakkert og fint. Jeg så for meg hvordan hun sitter på pikerommet og sitter helt alene og spiller, forteller «Idol»-dommeren.- Det var et veldig fint øyeblikk. Det er sånn med musikk at musikk kan røre deg. Dette var et utrolig fint musikalsk øyeblikk med en liten vever jente, som spilte så inderlig vakkert. Jeg innrømmer at jeg ble varm i øynene. Men fra det til at jeg grein er det et osean av vann mellom, forklarer han. Ingrid forteller at hun ikke fikk med seg inntrykket hun gjorde på dommerne under sin første audition, med låten «Turning Page». - Men jeg fikk høre det etterpå. Jeg ble overrasket, men på en positiv måte selvsagt! Det var gøy å høre, forteller Ingrid til VG. - Hva tror du det var som «gikk hjem» hos han? - Kanskje følte han jeg klarte å gi et budskap med sangen og stemmen min. Jeg sang den mest fordi jeg synes det er en utrolig fin sang og at den passer til stemmen min.
Esben «Dansken» Selvig (34) tror han kan få et sippestempel som fersk «Idol»-dommer.